**Sissejuhatus**

Ülemeremaade ja -territooriumide assotsieerimise otsusega[[1]](#footnote-1) (edaspidi „ÜMTde assotsieerimise otsus“) kehtestatakse ülemeremaade ja -territooriumide,[[2]](#footnote-2) nendega seotud liikmesriikide ja Euroopa Liidu vaheliste suhete õigusraamistik. Euroopa Liidu toimimise lepingu (edaspidi „ELi toimimise leping“)[[3]](#footnote-3) kohaselt on ÜMTde assotsieerimise otsuse eesmärk toetada ÜMTde kestlikku arengut ja edendada liidu väärtusi maailmas.

ÜMTdele antakse rahalist abi peamiselt Euroopa Arengufondi (EAF) kaudu. 11. EAFist eraldatavatest vahenditest on programmitöö perioodiks 2014–2020 ette nähtud 364,5 miljonit eurot[[4]](#footnote-4).

Kooskõlas ÜMTde assotsieerimise otsuse artikliga 91 tõstetakse selles aruandes esile 11. EAFist ÜMTdele eraldatud vahendite rakendamisel 2019. aastal tehtud edusamme.

**11. EAFist ÜMTdele eraldatavad rahalised vahendid**

11. EAFi raames ÜMTdele kättesaadavad vahendid jaotuvad ajavahemikus 2014–2020 kooskõlas ÜMTde assotsieerimise otsuse II lisaga järgmisteks eraldisteks:

* 229,5 miljonit eurot vahendite territoriaalseks (kahepoolseks) jaotuseks;
* 100 miljonit eurot piirkondlikule koostööle ja kõiki ÜMTsid hõlmavale koostööle;
* 21,5 miljonit eurot humanitaar- ja hädaabi rahastamiseks;
* 5 miljonit eurot intressitoetuste ja tehnilise abi rahastamiseks ÜMTde investeerimisrahastust;
* 8,5 miljonit eurot uuringuteks või tehnilise abi meetmetele.

**Kooskõlas otsuses kehtestatud kriteeriumidega leitakse, et 16 ÜMTd on 11. EAFist ÜMTdele eraldatavate vahendite territoriaalseks jaotuseks rahastamiskõlblikud.** Gröönimaad rahastatakse otse liidu üldeelarvest Gröönimaad käsitleva otsuse alusel[[5]](#footnote-5).

**Kolme piirkondliku programmi** eesmärk on edendada sama piirkonna ühesuguste probleemide ja prioriteetidega ÜMTde koostööd. Vahendite piirkondliku jaotuse alusel rahastatavate meetmetega toetatakse nimetatud probleeme käsitlevate kõikehõlmavate piirkondlike programmide ja projektide arendamist ning rahastamist. Muude rahastamisallikate, sealhulgas liidu vahendite alusel soodustatakse partnerlust naabruses asuvate Aafrika, Kariibi mere ja Vaikse ookeani piirkonna riikide rühma (AKV) ja/või kolmandate riikide ning ELi äärepoolseimate piirkondadega tehtava koostöö kaudu.

Lisaks territoriaalsetele ja piirkondlikele programmidele toetab **valdkondlik programm**, mis on 11. EAFi ainus kõiki ÜMTsid hõlmav programm, ÜMTde koostööd.

**Programmitöö protsess 11. EAFi vahendite eraldamisel ÜMTdele**

ÜMTde assotsieerimise otsuse neljanda osaga kehtestatakse **ÜMTdele spetsiaalne programmitöö protsess**. Erinevalt AKV riikidest ei ole programmitöö aluseks riiklikud soovituskavad, vaid üheetapiline protsess – programmidokumendi väljatöötamine. Dokument koosneb kahest osast: a) ELi reageerimisstrateegia (A osa) ja b) tegevusdokument (B osa). ÜMTde programmidokumendid, mis sisaldavad nii strateegilisi suunitlusi kui ka programmi üksikasjalikku kirjeldust, kiidetakse heaks vaid komisjoni ühe ametliku otsusega.

**Eelarvetoetus** on ÜMTdes territoriaalse jaotuse puhul endiselt eelistatud rakendamise viis (praeguseni saab EAFist vahendeid 13 ÜMTd 16st). See on positiivne muutus võrreldes varem mitme ÜMT puhul kasutatud projektide rakendamisega. Eelarvetoetus on tõhus viis laiahaardeliste, pikaajaliste ja struktuuriliste probleemidega tegelemiseks ning konstruktiivse poliitilise dialoogi pidamiseks.

**Programmidokumentide, sealhulgas strateegiate aluseks olevate prioriteetide kehtestamise ja vajaliku kohaliku konsulteerimise tagamise eest vastutavad peamiselt ÜMTd**. ÜMTde palvel on neile programmitöö protsessi ajal pakutud tehnilist abi kooskõlas ÜMTde assotsieerimise otsuse artikliga 81.

**Olukord 2019. aastal**

1. **11. EAFi territoriaalne rakendamine**

Tänu kõigi asjaomaste poolte ühisele pühendumusele on 2019. aastal tehtud edusamme 11. EAFi vahendite kavandamisel, muuhulgas tõhustatud koordineerimise ja dialoogi kaudu. Pärast Aruba ja Bonaire'i programmidokumentide vastuvõtmist 2019. aastal **on oma programmitöö lõpule viinud** **14 ÜMTd 16st, millele on EAFist vahendeid eraldatud[[6]](#footnote-6)**. Tõhusa finantsabi andmiseks maksti 2019. aastal 11. EAFi raames ÜMTdele välja 40,7 miljonit eurot (vt I lisa). Curaçao (16,95 miljonit eurot) ja Sint Maarteni (7 miljonit eurot) puhul on programmitöö 2019. aastal pooleli ning kavandatav vastuvõtmise kuupäev jääb 2020. aastasse.

Rakendamine 2019. aastal:

Kariibi mere piirkond:

* **Haridussektoris** toetas **Anguilla** eelarvetoetusprogramm haridussektori kestliku rahastamiskava heakskiitmist, riikliku kvalifikatsiooniraamistiku väljatöötamist ja kuue individuaalse kooli arengukava kehtestamist (kolmanda fikseeritud osamakse (2,45 miljonit eurot) ning esimese ja teise muutuvsummaga osamakse väljamakse (0,75 miljonit eurot + 1,05 miljonit eurot)). Lisaks võttis 2019. aasta veebruaris **Aruba** vastu oma programmidokumendi (13,05 miljonit eurot) hariduse kohta, et suurendada tehnilisi oskusi uuendusliku kestliku arengu jaoks. **Turksi ja Caicose saared** jätkasid oma programmi kasutuselevõttu, mille eesmärk on suurendada tehnika- ja kutsehariduse ning -õppe kohandamist tööturu vajadustega.
* **Kestliku majanduskasvu** vallas tehti poolelioleva eelarvetoetusprogrammi kaudu märgatavaid edusamme ka **Montserrat'** puhul, kus tehti teise fikseeritud osamakse väljamakse: (2 miljon eurot) ja esimene muutuvsummaga osamakse (2 miljon eurot). See eelarvetoetusprogramm toetab muutusi sellistes valdkondades nagu taastuvenergeetika ja turism.
* Pärast 11. EAFi programmidokumendi vastuvõtmist käivitati uus **noorte eelarvetoetus Bonaire'i jaoks** (3,95 miljonit eurot). Sellega aidatakse parandada noorte tervist, suurendada nende tööalast konkurentsivõimet ja tõsta elatustaset.
* **Briti Neitsisaarte** puhul eraldati B-assigneeringu raames 2 miljonit eurot[[7]](#footnote-7) hädaolukorrajärgseks abiks järelmeetmena Kariibi ülemeremaid 2017. aastal mõjutanud orkaanidele, et suurendada nende **vastupanuvõimet**.

Vaikse ookeani piirkond:

* Kestliku **turismi** vallas tegi **Prantsuse Polüneesia** edusamme oma valdkondlikus poliitikas, viies ellu oma kestliku turismi strateegiat, mis võimaldas teha teise fikseeritud osamakse väljamakse (7,4 miljonit eurot). **Pitcairn** jätkas samuti oma strateegilise arengukava eluviimist, edendades turismi ja saades kasu esimesest fikseeritud osamaksest summas 1 miljon eurot. Käivitati uus laevandusteenus ja reisijate arv suurenes märkimisväärselt.
* **Tööhõivesektoris** jätkas **Uus-Kaledoonia** jõupingutusi, et suurendada juurdepääsu koolitusprogrammidele ning parandada tööhõives ja koolituses osalemise määrasid. 2018. aasta kavandatav osamakse (teine fikseeritud osamakse 4 miljonit eurot + esimene muutuvsummaga osamakse 2 miljonit eurot) maksti välja 2019. aasta alguses. Lisaks tehti 2019. aasta lõpus kolmas fikseeritud osamakse (5 miljonit eurot) ja teine muutuvsummaga osamakse (3 miljonit eurot).
* **Digitaalse arengu** vallas tegid **Wallis ja Futuna** jätkuvalt edusamme oma digistrateegia rakendamisel ja kiiret lairibaühendust tagava Tui-Samoa lairibakaabliga[[8]](#footnote-8) seotud teenuste kasutuselevõtmisel.

Muud ÜMTd:

* **Falklandi saared** on 11. EAFi raames **ühenduvusprogrammist** kasu saanud. 2019. aastal tehti rahuldavaid edusamme riiklike taristuplaanide rakendamisel ja õhusõidukite taastamisel. Maksti välja teine fikseeritud osamakse (1 miljon eurot) ja teine muutuvsummaga osamakse (0,75 miljonit eurot). **Saint Helena**, kes sai 11 EAFi raames samuti kasu ühenduvusprogrammist, tegi 2019. aastal märkimisväärseid edusamme oma digistrateegia elluviimisel.
* **Turismi** vallas viidi **Saint-Pierre'is ja Miquelonis** 2019. aastal lõpule eelarvetoetusprogramm neljanda fikseeritud osamakse (3,25 miljonit eurot) ja teise muutuvsummaga osamakse täies mahus (3,25 miljonit eurot) väljamaksmisega. Turismi ja meretranspordi sektoris tehti märkimisväärseid edusamme, nagu näitas oluline kasv majutuskohtade arvus ja merendusteenuste tugevdamine Saint-Pierre'i ja Miqueloni ning Kanadas asuva Newfoundlandi saare vahel.

Kokkuvõttes on tänu eelarvetoetusprogrammidele terve aasta vältel toimunud ÜMTdega poliitilised dialoogid makromajandusliku olukorra, avaliku sektori finantshalduse ja valdkondade tegevuskavade üle.

2019. aastal võeti kasutusse **tehniline abi**, et toetada territoriaalsete ja piirkondlike eelarvevahendite käsutajaid programmitöö käigus. 2019. aasta lõpuks oli 11. EAFi tehnilise koostöö rahastu II ja III raames tehtud tehnilise abi lepinguid ja uuringuid ÜMTde programmitöö, valdkonnapõhiste strateegiate määratlemisele või ÜMTde eelarvetoetuse saamise kõlblikkuse kindlakstegemisele kaasa aitamiseks kogumahus 1 592 672,72 eurot.

1. **Piirkondlik koostöö 11. EAFi raames**

2019. aastal tehti olulisi edusamme 11. EAFi piirkondlike ÜMT programmidega:

* **Vaikse ookeani piirkonnas** piirkondlik programm „PROTEGE“ (*Projet régional océanien des territoires pour la gestion durable des écosystèmes* – 36 miljonit eurot), mis toetab elurikkuse ja taastuvate loodusvarade kaitsmise kaudu piirkonna kestlikku ning vastupanuvõimelist arengut. See toetub 10. EAFi piirkondlikule programmile „INTEGRE“ (*Initiative des territoires pour la gestion régionale de l’environnement*, 12 miljonit eurot), mis toetas rannikuala integreeritud majandamist ja tugevdatud piirkondlikku koostööd kestliku arengu vallas. Esimene osamakse (6,8 miljonit eurot) maksti välja 2018. aasta detsembris. 2019. aastal värvati meeskond ja määratleti neli peamist prioriteeti (põllumajandus, kalandus, vesi ja invasiivsed võõrliigid) ning esimene juhtkomitee kohtumine toimus 2019. aasta juulis.
* **Kariibi mere** piirkondlik programm „Resembid“ (*Resilience Sustainable Energy and Marine Biodiversity*, 40 miljonit eurot), mille eesmärk on tugevdada keskkonnaalaselt kestlikku majandusarengut sellega, et keskendutakse vastupanuvõimele, säästvale energiale ja mere elurikkusele. Eesmärk on uuendada aegunud taristut ja parandada selle energiatõhusust, tõhustada mere elurikkuse kaitset ja kestlikku majandamist ning suurendada vastupanuvõimet äärmuslikele ja korduvatele loodusnähtustele. 2019. aastal maksti välja kokku 3,62 miljonit eurot.
* **India ookeani** piirkondlik programm (*Programme Régional d’appui dans le secteur de l’observation, de la gestion et de la préservation des écosystèmes terrestres et marins*; 4 miljonit eurot), mille eesmärk on parandada maismaa ja mere ökosüsteemide jälgimist ja seiret Prantsuse Antarktilistel ja Lõunaaladel, taastada ökosüsteemid ning tugevdada mõju ennetamise mehhanisme. Rahalist toetust käsitlev leping asutusega Agence Française de Développement allkirjastati 2019. aasta juulis ja välja on makstud 1,4 miljonit eurot.
* **11. EAFi kõiki ÜMTsid puudutava valdkondliku programmi** (17,8 miljonit eurot) puhul võeti programmidokument vastu 2019. aasta märtsis. Programm keskendub loodusvarade säästvale kasutamisele ning allosadena on määratletud säästev energia ja kliimamuutused, sealhulgas katastroofiohu vähendamine. Lepingu allkirjastamine valitud rakendusasutusega on kavandatud 2020. aastasse.

Lisaks toetas EL 2019. aastal **ülemeremaade ja -territooriumide ühendust (OCTA) tegevustoetuse kaudu** (550 000 eurot). See aitas ühendusel suurendada oma ülesannete täitmise suutlikkust, mis puudutas eeskätt ÜMT partnerite koordineerimist, et hõlbustada dialoogi ELiga, edendada partnerlust ja toetada EL-ÜMT ühenduse raames liikmete kollektiivset tööd mitmes vastastikust huvi pakkuvas valdkonnas.

1. **Institutsionaalne dialoog**

Ühenduses on määratletud kolm dialoogifoorumit:

ÜMTde ja ELi foorum

**17. ÜMTde ja ELi foorum toimus 2019. aasta märtsis Prantsuse Polüneesias** koos ÜMTde ja liikmesriikide kõrgetasemeliste esindajatega ning foorumi esimees oli Euroopa Komisjoni rahvusvahelise koostöö ja arengu volinik Neven Mimica.

**17. ÜMTde ja ELi foorumi** järeldustes kinnitasid EL, ÜMTd ja nende liikmesriigid, et 2019. aasta oli ÜMTde ja ELi suhete tuleviku seisukohast otsustav pöördepunkt, sest peeti läbirääkimisi uue ÜMTde assotsieerimise otsuse, ELi mitmeaastase finantsraamistiku 2021–2027, Brexiti protsessi ja Cotonou-järgse raamistiku üle.

Foorumi raames **toimusid poliitilisel tasandil kolmepoolsed kohtumised** (1. märts 2019) ÜMTde delegatsioonide juhtide, nende liikmesriikide esindajate (sh Prantsusmaa ülemeremaade minister) ja voliniku vahel ning see oli hea võimalus arutada ÜMTde ja ELi vahelisi suhteid pärast 2020. aastat. Korraldati ka tehniline **õpikoda** **„Sustainable development through regional cooperation“ (kestlik areng piirkondliku koostöö kaudu)**. See oli hea võimalus arutada selle üle, millist rolli võiksid ÜMTd mängida piirkondliku koostöö tugevdamisel oma naabruskonnas.

Kolmepoolsed konsultatsioonid (kolmepoolsed kohtumised)

**2019. aastal korraldati Brüsselis kolm kolmepoolset kohtumist (aprillis, juulis, oktoobris) komisjoni (eesistuja), ÜMTde esindajate ja seotud liikmesriikide vahel**, et pakkuda platvormi, kus vahetada asjakohast teavet, arutada ühist huvi pakkuvate prioriteetsete teemade üle ja jälgida assotsieerimise otsuse rakendamisel tehtavaid edusamme.

Partnerlustöörühmad

**Keskkonna, kliimamuutuste ja säästva energia** partnerluskoostöörühm kogunes 2019. aasta juulis eeskätt selleks, et vahetada teavet ELi poliitika erinevate aspektide üle ja programmidega Oceans, Best ja LIFE seotud algatuste üle.

Lisaks institutsioonilisele raamistikule ja dialoogifoorumitele toimus 2019. aastal veel **kolm üritust, mille korraldas OCTA komisjoni toetusel**. Oktoobris toimus Brüsselis **konverents** „From the Poles to the Tropics, OCT’s Blue Landscape“ ning selle tulemusel allkirjastati ÜMT deklaratsioon „***OCT Declaration on Ocean***“, milles rõhutati pühendumist ookeanide säilitamisele ning nende sotsiaalsete ja majanduslike väärtuste toetamisele. **Säästva energia õpikoda korraldati** 2019. aasta detsembris. Õpikojas arutlesid ÜMTde energiavaldkonna tehnilised eksperdid ja komisjon selle ühist huvi pakkuva teema üle. ÜMTd andsid ülevaate 2015. aastal allkirjastatud energia tegevuskava rakendamisel tehtud edusammudest. Lisaks korraldas OCTA 2019. aasta detsembris **õpikoja ELi programmide kohta**, et jagada teavet ELi programmide ja ÜMTde rahastamise võimaluste kohta.

1. **Euroopa Investeerimispank**

ÜMTde assotsieerimise otsusega antakse ÜMTdele finantsabi Euroopa Investeerimispanga (EIP) hallatavate finantsmehhanismide kaudu ajavahemikul 2014–2020, 3. finantsprotokolli alusel: ÜMTde investeerimisrahastu (praegune rahaline toetus: 48,5 miljonit eurot), intressitoetuste ja tehnilise abi rahastamine (5 miljonit eurot) ja EIP omavahendid (kuni 100 miljonit eurot).

**Euroopa Investeerimispanga ÜMTde investeerimisrahastu** alusel sõlmiti üks uus leping 2019. aasta juulis Uus-Kaledoonia kohta (24 miljonit eurot), et rahastada äärealadel asuvate ettevõtete ja väga väikeste ettevõtete laenusid. Muud lepingud on pooleli, nende maht ulatub 2019. aasta lõpuks 85,39 miljoni euroni. See summa ületab algkapitali, sest fondi tehakse tagasimakseid ja osa tagasi saadud rahast on uuesti välja laenatud.

**Intressitoetuste ja tehnilise abi jaoks mõeldud assigneeringuteks** kasutas EIP 2019. aastal 4,25 miljonit eurot Sint Maarteni lennujaama lepingu jaoks (vt allpool).

**EIP allkirjastas 2019. aasta detsembris ÜMTdele suunatud omavahendite alusel** 44,3 miljoni euro suuruse eraldise Sint Maarteni lennujaama ülesehitamiseks.

Alles olevate vahendite kogumahtu jälgitakse, et need 2020. aasta lõpuks täielikult kasutusse võtta.

**Tulevikuplaanid**

2020. aasta on ÜMTde ja ELi suhete tuleviku seisukohast otsustav pöördepunkt, sest eeldatavasti viiakse lõpule läbirääkimised ettepaneku üle võtta vastu uus assotsieerimise otsus (sealhulgas Gröönimaa), mis on seotud ELi mitmeaastase finantsraamistikuga 2021–2027. Samuti on see oluline aasta läbirääkimiste jaoks Cotonou-järgse raamistiku üle ning naabruspoliitika, arengu ja rahvusvahelise koostöö rahastamisvahendi üle. 2020. aasta tähistab ka Ühendkuningriigi EList lahkumist, mis mõjutab ÜMTde rühma.

Seoses sellega on dialoogi tõhustumine ÜMTdega eriti asjakohane. Selle protsessi aluseks on jätkuv toetus ÜMTde ühendusele ning ÜMTdele tehnilise koostöö rahastu kaudu.

Kokkuvõttes on edusammud kahe eespool nimetatud ülejäänud territoriaalse programmi programmitöö vallas esmatähtsad, et tagada nende vastuvõtmine enne 2020. aasta lõppu ja ÜMTdele 11. EAFi raames kättesaadavate assigneeringute kasutamine täies mahus.

1. Nõukogu otsus 2013/755/EL ülemeremaade ja -territooriumide Euroopa Liiduga assotsieerimise kohta. [↑](#footnote-ref-1)
2. Kuni 31. jaanuarini 2020 olid ELi ÜMTd seotud nelja ELi liikmesriigiga: Taani, Prantsusmaa, Ühendkuningriigi ja Madalmaadega. 25 ELi ÜMTd olid: Anguilla, Aruba, Bermuda, Bonaire, Briti Antarktise ala, Briti India ookeani ala, Briti Neitsisaared, Kaimanisaared, Curaçao, Falklandi saared, Prantsuse Polüneesia, Prantsuse Antarktilised ja Lõunaalad, Gröönimaa, Montserrat, Uus-Kaledoonia, Pitcairni saared, Saba, Saint Helena, Saint-Martin, Saint-Pierre ja Miquelon, Saint-Barthélemy, Sint Eustatius, Lõuna-Georgia ja Lõuna-Sandwichi saared, Turksi ja Caicose saared ning Wallis ja Futuna.

Pärast Ühendkuningriigi EList lahkumist 31. jaanuaril 2020 jääb alles 13 ELi ÜMTd: Gröönimaa (DK), Prantsuse Polüneesia (FR), Prantsuse Antarktilised ja Lõunaalad (FR), Uus-Kaledoonia (FR), Saint-Barthélemy (FR), Saint-Pierre ja Miquelon (FR), Wallis ja Futuna (FR), Aruba (NL), Bonaire (NL), Curaçao (NL), Saba (NL), Sint Eustatius (NL), Sint Maarten (NL). [↑](#footnote-ref-2)
3. Euroopa Liidu toimimise lepingu neljas osa (C 326/47, 26.10.2012). [↑](#footnote-ref-3)
4. Sisekokkulepe nõukogus kokku tulnud liikmesriikide valitsuste esindajate vahel Euroopa Liidu abi rahastamise kohta mitmeaastase finantsraamistiku (2014–2020) alusel vastavalt AKV–ELi partnerluslepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse Euroopa Liidu toimimise lepingu neljandat osa (ELT L 210, 6.8.2013, lk 1). [↑](#footnote-ref-4)
5. Nõukogu otsusega 2014/137/EL, mis käsitleb ühelt poolt Euroopa Liidu ning teiselt poolt Gröönimaa ja Taani Kuningriigi vahelisi suhteid, eraldatakse liidu ja Gröönimaa koostööks ühiste huvide valdkonnas 2014.–2020. aastaks 217,8 miljonit eurot. [↑](#footnote-ref-5)
6. Territoriaalsed programmid Aruba (13,05 miljonit eurot) ja Bonaire'i (3,95 miljonit eurot) kohta võeti vastu 2019. aasta veebruaris. [↑](#footnote-ref-6)
7. Selle eraldisega on B-assigneeringu saldo (algne rahaline toetus 21,5 miljonit eurot 2013. aasta assotsieerimise otsuse II lisa kohaselt) 2019. aasta lõpus 6,45 miljonit eurot. [↑](#footnote-ref-7)
8. Tui-Samoa veealune kaabel paikneb Apia, Samoa ja Suva (Fidži) vahel ning maabumispunktid on Savai’is, Savusavus ning Wallises ja Futunas. [↑](#footnote-ref-8)